Dilemma

Minden ember életében elérkezik nem is egy pillanat, mikor választás elé kerül, és néha bizony elég nehéz a döntés. A helyzetet azonban tovább tudja súlyosbítani, ha történetesen a választásra kényszerült emberben két eltérő értékrend kerül szembe egymással. Ezzel a szituációval kell szembenéznie a Bánk bán két főszereplőjének is.

Az író igencsak kényes helyzetet teremtett szereplőinek, és éppen e miatt bonyolult jellemeket alkotott. Bánk és Gertudis egyaránt nehéz dilemma előtt állnak, hiszen egyfelől családi és nemzeti kötelékeik láncolják le őket, másrészt viszont a nádor és a felelős államvezető szerepét kell magukra ölteniük. A két karakter konfliktusában szerepet játszik helyzetük hasonlósága is, mely mellett olyan sarkalatos dolgokban különböznek, hogy a kettejük összetűzése elkerülhetetlen.

Bánk látja a királynő gazságait, zavarja felelős vezetőként, hogy a királynő saját rokonait jogtalan előnyökhöz juttatja, miközben a magyarok többsége szenved. Mindezt országjáró körútján tapasztalja meg, s később Tiborccal találkozva értesül arról, hogy hű embere milyen megalázó helyzetbe kényszerül az uralkodónő politikája miatt. Bánk mégis sokáig képtelen a cselekvésre, hiszen férj, aki félti feleségét, és ugyanakkor a király utáni első ember. Pontosan látja, hogy jelenlegi helyzetében képtelen lenne kötötségektől mentesen dönteni, így megfogalmazza a híres idézetet, mely szerintünk a darab esszenciáját adja: „ *Szedd rendbe, lélek, magadat és szakaszd szét mindazon tündéri láncokat, melyekkel a királyi székhez és a hitvesedhez, gyermekidhez, oly igen keményen meg valál kötözve!”*

Gertrudis a nádor elmondása szerint „*érthetetlenül beszéli kétféleképpen gondolatjait*”, amiből látszik, hogy a királynő is döntéshelyzetbe kényszerült, és ő maga se tudja néhány esetben, mit tegyen. Elvégre Ottó a rokona, így biztatja Melinda elcsábítására, de közben, mint az ország uralkodója,vissza kell fognia a férfit. Hiszen nem akar udvarában a családjához kötődő botrányt.

Elhatározni magunkat sose egyszerű, még a XXI. században sem. Ráadásul, ahogy arra Bánk is rájött, az emberek sokszor képtelenek tisztán gondolkodni, ha számukra kedves dolgokról van szó. Ilyenkor azonban segíthet, ha mi is megpróbáljuk szétszakítani a tündéri láncokat.